તેમનું સ્વાસ્થ્ય સારું રહે એ માટે અમે દુકાન કરી આપી છે એમ કહેતાં હરેશભાઈએ કહ્યું હતું કે ‘હું વર્ષો પહેલાં મુંબઈ આવી ગયો હતો અને મારા વડીલ થોડાં વર્ષ પહેલાં જ અહીં આવ્યા છે. આમ તો અમે વન રૂમ-કિચનના નાનકડા ઘરમાં રહીએ છીએ અને ખૂબ સામાન્ય ઘરના છીએ. રિટાયર્ડ લાઇફમાં પપ્પા બીમાર ન પડે અને ઍક્ટિવ રહે તેમ જ તેમની ઇચ્છા પણ પૂરી થાય એ માટે થઈને અમે ભાડાની સગવડ ન હોવા છતાં તેમના માટે ભાડા પર દુકાન કરી આપી છે. ઘરેથી અમારી દુકાન ૧૦થી ૧૫ મિનિટના અંતરે છે. પપ્પા ઘરેથી સવારે લગભગ સાડાછ અને પોણાસાત વાગ્યાની વચ્ચે નીકળે છે અને ચાલીને દુકાને જાય છે. સવારે સાત વાગ્યે દુકાન શરૂ કરે અને બપોરે દુકાને જ આરામ કરી લે અને રાત્રે આઠ વાગ્યા સુધી દુકાને બેઠા હોય છે. તેમને આરામ કરવા ઘરે જવા કહીએ તો તેઓ કોઈનું સાંભળતા નથી. દરરોજ તો વધુ ગ્રાહક નથી આવતા, પણ પપ્પા પોતાના હાથે બધું બનાવીને લોકોને ખવડાવે અને સ્વસ્થ રહે એમાં તેમની ખુશી છે એથી અમે પણ તેમને વધુ કંઈ કહેતા નથી. તે ભલે મારા પિતા રહ્યા એમ છતાં આ ઉંમરે આટલું પણ કરે એટલે તેમને માનવા. હાલમાં તો આપણી લાઇફ-સ્ટાઇલ પ્રમાણે આપણે યંગ એજમાં જ કેટલીયે વખત માંદા પડતા હોઈએ છીએ, પરંતુ તેમનો ઉત્સાહ જ તેમને સ્વસ્થ રાખે છે.’